દક્ષિણ બાજુથી એવા આરોપ થઈ રહ્યા છે કે ‘કિસ કિસકો પ્યાર કરુ’ એ ૨૦૧૩માં આવેલી અને સુભાષ ઘઈએ પ્રોડ્યુસ કરેલી કન્નડ ફિલ્મ ‘નિમ્બે હુલી’ની બેઠ્ઠી કૉપી છે. જે હોય તે, પણ સદા શુભ્ર વસ્ત્રધારી ડિરેક્ટર જોડી અબ્બાસભાઈ-મસ્તાનભાઈ બર્માવાલાએ આ વખતે નક્કી કર્યું છે કે આપણે લોકોને ગમે તેમ કરીને હસાવવાનું. એટલે પહેલાં તો તેમણે હસાવવા માટે પંકાયેલા કપિલને તેની પહેલી જ ફિલ્મમાં હીરો તરીકે લઈ લીધો. પછી તેમણે બધા પ્રકારની કૉમેડી કોઈ પણ જાતનો છોછ રાખ્યા વિના ઠપકારી દીધી. પત્નીઓને બેવકૂફ ચીતરવી, તેને સતત મૂર્ખ બતાવતા રહેવું, અન્ડરગાર્મેન્ટની અશ્ર્લીલ કૉમેડી, ગે કૉમેડી, મરેલા માણસ પર કૉમેડી, માણસની શારીરિક ખોડખાંપણ પર કૉમેડી; મોઢા પર કેક લાગી જાય, માણસ પડે-આખડે અને આપણે હસી પડીએ એવી સ્લેપસ્ટિક કૉમેડી અને ગમે ત્યાંથી ઊભાં કરેલાં વનલાઇનર્સ બધું જ આ ફિલ્મમાં બડી બેશરમીથી નાખી દેવાયું છે. ઉપરથી કૉમન સેન્સને રજા પર ઉતારી દેવામાં આવી છે. એક નાનું બચ્ચુંય માની ન શકે એવી તદ્દન સિલી સિચુએશન્સ ઊભી કરીને હીરોનાં ત્રણ-ત્રણ લગ્ન કરાવાયાં છે. જો આમાંથી એકેય ઠેકાણે તમને એવો સવાલ થાય કે હાય હાય, આવું તે કાંઈ હોતું હશે? તો બૉસ, આ ફિલ્મથી તમારે છેટું જ રહેવું.